CELEX: 32015R1362
Language: sk
Date: 2015-08-06 00:00:00
Title: Nariadenie Komisie (EÚ) 2015/1362 zo 6. augusta 2015, ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie oxidu kremičitého (E 551) v extraktoch z rozmarínu (E 392) (Text s významom pre EHP)

7.8.2015   
            
            
               SK
            
            
               Úradný vestník Európskej únie
            
            
               L 210/22
            
         NARIADENIE KOMISIE (EÚ) 2015/1362
   zo 6. augusta 2015,
   ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie oxidu kremičitého (E 551) v extraktoch z rozmarínu (E 392)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe III k nariadeniu (ES) č. 1333/2008 sa stanovuje zoznam Únie, v ktorom sú uvedené prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách, ako aj podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               Žiadosť o povolenie používania oxidu kremičitého (E 551) ako protihrudkového činidla pridaného do práškovej formy antioxidačnej prídavnej látky v potravinách – extraktu z rozmarínu (E 392) – bola predložená 27. októbra 2014 a sprístupnená členským štátom podľa článku 4 nariadenia (ES) č. 1331/2008.
            
         
               (4)
            
            
               Používanie oxidu kremičitého (E 551) ako protihrudkového činidla by umožnilo zachovať sypkosť práškového extraktu z rozmarínu počas dlhšieho obdobia bez toho, aby došlo k hrudkovaniu/tuhnutiu počas jeho použiteľnosti, vďaka čomu by sa s ním ľahšie narábalo a efektívnejšie by sa pridával do potravín.
            
         
               (5)
            
            
               Vedecký výbor pre potraviny stanovil „nešpecifikovanú“ hladinu skupinového ADI (prijateľný denný príjem) pre oxid kremičitý (E 551) a určité kremičitany (t. j. kremičitan sodný, draselný, vápenatý a horečnatý) v prípade ich použitia ako protihrudkové činidlá (3). Z toho vyplýva, že oxid kremičitý nepredstavuje nebezpečenstvo pre zdravie v množstvách potrebných na dosiahnutie požadovaného technologického účinku. Dodatočné vystavenie spotrebiteľa účinkom oxidu kremičitého, ak sa používa ako protihrudkové činidlo v extrakte z rozmarínu, by zostalo obmedzené.
            
         
               (6)
            
            
               Komisia má podľa článku 3 ods. 2 nariadenia (ES) č. 1331/2008 požiadať úrad o vydanie stanoviska s cieľom aktualizovať zoznam Únie obsahujúci prídavné látky v potravinách uvedený v prílohe III k nariadeniu (ES) č. 1333/2008 s výnimkou prípadu, keď sa nepredpokladá, že predmetná aktualizácia bude mať vplyv na ľudské zdravie.
            
         
               (7)
            
            
               Keďže schválenie používania oxidu kremičitého (E 551) v extraktoch z rozmarínu (E 392) predstavuje aktualizáciu tohto zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
            
         
               (8)
            
            
               Preto je vhodné povoliť používanie oxidu kremičitého (E 551) ako protihrudkového činidla v extraktoch z rozmarínu (E 392).
            
         
               (9)
            
            
               Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 1333/2008 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od nadobudnutia účinnosti tohto nariadenia.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. augusta 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Správa Vedeckého výboru pre potraviny, 25. séria, 1990.
   
      PRÍLOHA
      V časti 2 prílohy III k nariadeniu (ES) č. 1333/2008 sa vkladá tento zápis po prvom zápise týkajúcom sa prídavnej látky v potravinách E 551 (oxid kremičitý):
      
         
                     „E 551
                  
                  
                     oxid kremičitý
                  
                  
                     30 000 mg/kg v prípravku
                  
                  
                     extrakty z rozmarínu (E 392) v suchom prášku“